CELEX: 32021D1101
Language: lv
Date: 2021-05-20 00:00:00
Title: Padomes Lēmums (ES) 2021/1101 (2021. gada 20. maijs) par nostāju, kas Eiropas Savienības vārdā jāieņem Pasaules Veselības asamblejas septiņdesmit ceturtajā sesijā

6.7.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 238/79
               
            
         PADOMES LĒMUMS (ES) 2021/1101
         (2021. gada 20. maijs)
         par nostāju, kas Eiropas Savienības vārdā jāieņem Pasaules Veselības asamblejas septiņdesmit ceturtajā sesijā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 168. panta 5. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Līguma par Eiropas Savienību 21. panta 1. punkta otrajā daļā ir noteikts, ka Savienība cenšas attīstīt attiecības un veidot partnerību ar trešām valstīm un starptautiskām, reģionālām vai pasaules organizācijām, kuras atzīst 21. panta 1. punkta pirmajā daļā minētos principus. Minētajā otrajā daļā ir arī noteikts, ka Savienība sekmē kopīgu problēmu risināšanu, jo īpaši Apvienoto Nāciju Organizācijā.
                  
               
                     (2)
                  
                  
                     Ievērojot Līguma par Eiropas Savienības darbību (LESD) 168. panta 3. punktu, Savienībai un dalībvalstīm ir jāveicina sadarbība ar trešām valstīm un kompetentām starptautiskam organizācijām veselības jomā.
                  
               
                     (3)
                  
                  
                     Pasaules Veselības organizācijas Konstitūcija (“Nolīgums”) stājās spēkā 1948. gada 7. aprīlī.
                  
               
                     (4)
                  
                  
                     Ievērojot Nolīguma 60. pantu, Pasaules Veselības asambleja var pieņemt lēmumus ar klātesošo un balsojošo Pasaules Veselības organizācijas (PVO) dalībnieku balsu vairākumu.
                  
               
                     (5)
                  
                  
                     Pasaules Veselības asamblejai savā septiņdesmit ceturtajā sesijā, kas sāksies 2021. gada 24. maijā, ir jāpieņem lēmums par starpvaldību sanāksmes izveidi, kurā paredzēts izstrādāt un apspriest PVO pamatkonvenciju par sagatavotību pandēmijām un reaģēšanu uz tām.
                  
               
                     (6)
                  
                  
                     Ir lietderīgi noteikt nostāju, kas Savienības vārdā jāieņem Pasaules Veselības asamblejā, jo Pasaules Veselības asamblejas lēmums noteiks Savienības spēju līdztekus tās dalībvalstīm piedalīties PVO pamatkonvencijas par sagatavotību pandēmijām un reaģēšanu uz tām izstrādē un apspriešanā un potenciāli kļūt par tās pusi kā reģionāla ekonomiskās integrācijas organizācija.
                  
               
                     (7)
                  
                  
                     Savienības dalība PVO pamatkonvencijas par sagatavotību pandēmijām un reaģēšanu uz tām izstrādē un apspriešanā un tās iespējamā pievienošanās pamatkonvencijai līdz ar Savienības dalībvalstīm, palīdzēs palielināt starptautisko sadarbību, reaģējot uz pandēmijām Apvienoto Nāciju Organizācijas sistēmā.
                  
               
                     (8)
                  
                  
                     Saskaņā ar LESD 168. panta 7. punktu visā sarunu procesā būtu jārespektē dalībvalstu atbildība par savas veselības politikas noteikšanu un veselības aprūpes pakalpojumu un medicīniskās aprūpes organizēšanu un sniegšanu.
                  
               
                     (9)
                  
                  
                     Savienības nostāju jāpauž Savienības dalībvalstīm, kuras ir Pasaules Veselības asamblejas dalībnieces,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā jāieņem Pasaules Veselības asamblejas septiņdesmit ceturtajā sesijā, ir šāda:
            Eiropas Savienība atbalsta Pasaules Veselības organizācijas procedūras izveidi attiecībā uz jaunu pamatkonvenciju par sagatavotību pandēmijām un reaģēšanu uz tām, un Savienības kompetences robežās tai jāļauj piedalīties šādā līgumā kā līgumslēdzējai pusei.
            Ar Pasaules Veselības asamblejas lēmumu, kurā izklāstīti sarunu procesuālie aspekti, ir jāļauj Savienībai piedalīties sarunu procesā, kad tiek risināti jautājumi, kas ir Savienības kompetencē, ņemot vērā Savienības iespējamo pievienošanos konvencijai reģionālas ekonomiskās integrācijas organizācijas statusā.
            Šāda dalība būtu jāpanāk, lēmuma pamattekstā iekļaujot īpašas atsauces, kur precizēts, ka jebkura starpvaldību struktūra, kas izveidota, lai izstrādātu konvenciju un risinātu sarunas par to, ir atvērta reģionālo ekonomiskās integrācijas organizāciju līdzdalībai.
         
         
            2. pants
            Šā lēmuma 1. pantā minēto nostāju pauž Savienības dalībvalstis, kuras ir Pasaules Veselības organizācijas dalībnieces, rīkojoties kopīgi Savienības vārdā.
         
         
            3. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 20. maijā
            
               
                  Padomes vārdā –
               
               
                  priekšsēdētājs
               
               A. SANTOS SILVA